SL Uradni list Evropske unije L 31/47

IZVEDBENI SKLEP KOMISIJE (EU) 2016/158

z dne 4. februarja 2016

o določitvi prehodnih ukrepov glede nekaterih obratov v sektorjih mesa in mleka na Hrvaškem

(notificirano pod dokumentarno številko C(2016) 501)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Akta o pristopu Hrvaške,

ob upoštevanju Uredbe (ES) št. 852/2004 Evropskega parlamenta in Sveta z dne 29. aprila 2004 o higieni živil (1) in zlasti člena 12(2) Uredbe,

ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (2) in zlasti člena 9(2) Uredbe,

ob upoštevanju naslednjega:

(1) Uredba (ES) št. 852/2004 določa splošna pravila higiene živil za nosilce živilske dejavnosti, ki temeljijo na načelih analize tveganj in kritičnih nadzornih točk. Uredba določa, da morajo nosilci živilske dejavnosti izpolnjevati strukturne zahteve, ki temeljijo na teh načelih.

(2) Uredba (ES) št. 853/2004 dopolnjuje pravila iz Uredbe (ES) št. 852/2004. Pravila iz Uredbe (ES) št. 853/2004 vključujejo posebne zahteve za obrate za predelavo mesa in mleka.

(3) V skladu s Prilogo V k Aktu o pristopu Hrvaške se nekatere strukturne zahteve iz Priloge II k Uredbi (ES) št. 852/2004 in Priloge III k Uredbi (ES) št. 853/2004 ne uporabljajo za nekatere obrate na Hrvaškem do 31. decembra 2015. Ti obrati so navedeni na spletišču Generalnega direktorata za zdravje in varnost hrane (3). Hrvaška je zaprosila, da se ta rok podaljša do 30. junija 2016 za omejeno število obratov v sektorjih mesa in mleka.

(4) Primerno je določiti podaljšanje sedanjih prehodnih ukrepov glede nekaterih obratov v sektorjih mesa in mleka, da se jim omogoči dodaten čas, da se prilagodijo standardom varnosti hrane v Uniji.

(5) Sedanji prehodni ukrepi, ki jih določa del II točke 5 Priloge V k Aktu o pristopu Hrvaške, se uporabljajo do 31. decembra 2015. Da bi se izognili pravni praznini, bi se morali prehodni ukrepi iz tega sklepa uporabljati od 1. januarja 2016. Omejeni bi morali biti na šest mesecev, ker člen 42 Akta o pristopu Hrvaške določa, da se lahko prehodni ukrepi uporabljajo le za največ tri leta od datuma pristopa.

(6) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Z odstopanjem od posebnih zahtev iz poglavja II Priloge II k Uredbi (ES) št. 852/2004 ter poglavij II in III oddelka I, poglavij II in III oddelka II, poglavja I oddelka V in dela II.A poglavja I oddelka IX Priloge III k Uredbi (ES) št. 853/2004 lahko obrati v sektorjih mesa in mleka, navedeni na seznamu v Prilogi k temu sklepu (v nadaljnjem besedilu: obrati s seznama), še naprej proizvajajo in predelujejo meso in mleko (v nadaljnjem besedilu: proizvodi), če so izpolnjeni pogoji iz člena 2 tega sklepa.

Člen 2

1. Proizvodi, ki izvirajo iz obratov s seznama, se lahko samo:

(a) dajo na domači trg Hrvaške ali na trge tretjih držav v skladu z zadevno zakonodajo Unije ali

(b) uporabijo za nadaljnjo predelavo v obratih s seznama, ne glede na datum trženja.

2. Proizvodi so opremljeni z oznako zdravstvene ustreznosti ali identifikacijsko oznako, ki se razlikuje od oznake iz člena 5 Uredbe (ES) št. 853/2004.

3. Hrvaška uporablja oznako zdravstvene ustreznosti ali identifikacijsko oznako, ki jo je pisno sporočila Komisiji 29. junija 2012 v skladu s točko 3 dela II točke 5 Priloge V k Aktu o pristopu Hrvaške.

4. Odstavka 1 in 2 se uporabljata za vse proizvode, ki izvirajo iz integriranih obratov za predelavo svežega mesa, mletega mesa, mesnih pripravkov, mehansko izkoščenega mesa in mleka, katerih del je obrat s seznama.

Člen 3

Hrvaška zagotovi, da obrati s seznama, ki ne izpolnjujejo posebnih zahtev iz poglavja II Priloge II k Uredbi (ES) št. 852/2004 ter poglavij II in III oddelka I, poglavij II in III oddelka II, poglavja I oddelka V in dela II.A poglavja I oddelka IX Priloge III k Uredbi (ES) št. 853/2004, prenehajo opravljati svoje dejavnosti.

Člen 4

Ta sklep se uporablja od 1. januarja 2016 do 30. junija 2016.

Člen 5

Ta sklep je naslovljen na države članice.

V Bruslju, 4. februarja 2016 Za Komisijo Vytenis ANDRIUKAITIS Član Komisije

(1) UL L 139, 30.4.2004, str. 1.

(2) UL L 139, 30.4.2004, str. 55.

(3) http://ec.europa.eu/food/food/biosafety/establishments/establishments-transition-croatia_en.pdf.